钦定古今图书集成/理学汇编/文学典/第007卷 > 容斋四笔 > 《作文句法》
## 钦定古今图书集成/理学汇编/文学典/第007卷 > 容斋四笔 > 《作文句法》

作文旨意句法，固有规仿前人，而音节锵亮，不嫌于
同者。如《前汉书赞》云：“竖牛奔仲叔孙卒，郈伯毁季昭
公逐。费忌纳女楚建走，宰嚭谮胥夫差丧。李园进妹
春申毙，上官诉屈怀王执，赵高败斯二世缢，伊戾坎
盟宋痤死，江充造蛊太子杀，息夫作奸东平诛。”《新唐
书》效之云：“三宰啸凶牝夺辰，林甫将蕃黄屋奔，鬼质
败谋兴元蹙，崔柳倒持李宗覆。”刘梦得因论《儆舟篇》
云：“越子膝行吴君忽，晋宣尸居魏臣怠，白公厉剑子
西哂，李园养士春申易。”亦效班史语也。然其模范本
自《荀子·成相篇》。